“ตลาดหุ้นฮ่องกง” ระงับซื้อขายเช้านี้ หลังอุตุฯเตือน “พายุฝนสีดำ”
“ตลาดหุ้นฮ่องกง” ประกาศระงับการซื้อขายในช่วงเช้าวันนี้ หลังสำนักงานอุตุนิยมวิทยาของฮ่องกงออกรายงานเตือนว่าจะเกิดพายุฝนสีดำ (Black Rainstorm) ในฮ่องกง
28 มิ.ย. 2564

ผู้สื่อข่าวรายงานว่า บริษัทฮ่องกง เอ็กซ์เชนจ์ แอนด์ เคลียริ่ง ลิมิเต็ด หรือ HKEX ซึ่งเป็นผู้บริหารตลาดหุ้นฮ่องกง ประกาศว่า ตลาดหุ้นฮ่องกงระงับการซื้อขายในช่วงเช้านี้ หลังจากสำนักงานอุตุนิยมวิทยาของฮ่องกงออกรายงานเตือนว่าจะเกิดพายุฝนสีดำ (Black Rainstorm) ในฮ่องกง
โดยแถลงการณ์ของ HKEX ระบุว่า การซื้อขายในตลาดหุ้นฮ่องกงช่วงบ่ายจะถูกระงับ หากในช่วงเที่ยงวันตามเวลาท้องถิ่น ทางสำนักงานอุตุนิยมวิทยายังคงเตือนภัยพายุฝนสีดำ
นอกเหนือจากตลาดหุ้นแล้ว ตลาดซื้อขายแลกเปลี่ยนทองคำและโลหะเงินของฮ่องกงก็จะปิดทำการด้วยเช่นกัน ขณะที่สาขาของธนาคารพาณิชย์ทุกแห่งในฮ่องกงก็จะปิดให้บริการชั่วคราว ตามคำแนะนำของสำนักงานอุตุนิยมวิทยา